27/04/2021 | Administración LocalMunicipal
Ferrol
Igualdade
Aprobación definitiva do Regulamento da Mesa Local de Coordinación Interinstitucional contra a violencia de xénero do Concello de Ferrol

ANUNCIO Aprobación definitiva do Regulamento da Mesa local de coordinación interinstitucional contra a violencia de xénero do Concello de Ferrol O Pleno da Corporación, na súa sesión do 29/12/2020, aprobou inicialmente o Regulamento da Mesa local de coordinación interinstitucional contra a violencia de xénero do Concello de Ferrol. Transcorrido o período de exposición pública do acordo provisional, publicado no BOP n.º 19, do 29.01.2021, sen que se tivera presentada ningunha reclamación ou suxerencia, segundo o artigo 49 da Lei 7/1985, de 2 de abril, reguladora das bases de réxime local, enténdese definitivamente adoptado o acordo ata entón provisional. Contra este acordo, que esgota a vía administrativa, poderá interpoñerse recurso contencioso-administrativo ante a Sala do contencioso-administrativo do T. S. X. de Galicia, no prazo de 2 meses, a contar dende o día seguinte ao da súa publicación. Isto sen prexuízo de interpor calquer outro recurso que se considere oportuno. Publícase a continuación o texto íntegro do dito Regulamento. REGULAMENTO DA MESA LOCAL DE COORDINACIÓN INTERINSTITUCIONAL CONTRA A VIOLENCIA DE XÉNERO DO CONCELLO DE FERROL PREÁMBULO A violencia de xénero na actualidade é recoñecida publicamente como unha problemática que, dende todas e cada unha das administracións públicas, debe ser atallada da forma mais eficaz e eficiente posible, para garantir o dereito básico á vida das mulleres e menores que a padecen, así como unha vida libre de violencia en todos os ámbitos. Neste senso, o artigo 9.2 da Constitución Española lexitima aos poderes públicos a que adopten medidas de acción positiva para facer reais e efectivas a igualdade e liberdade das persoas e para remover os obstáculos que impidan o dificulten a súa plenitude. Tal e como queda recollido na exposición de motivos da Lei 1/2004, do 28 de decembro, de medidas de protección integral contra a violencia de xénero, a violencia de xénero non é un problema que afecte ao ámbito privado. Ao contrario, maniféstase como o símbolo mais brutal da desigualdade existente na nosa sociedade. Trátase dunha violencia que se dirixe ás mulleres polo feito mesmo de selo, por ser consideradas, polos seus agresores, carentes dos dereitos mínimos de liberdade, respeto e capacidade de decisión. A transversalidade e a coordinación son eixos fundamentais para brindar ao conxunto da poboación uns servizos integrais de atención. A Mesa Local de coordinación Interinstitucional pretende constituír unha ferramenta que mellore a calidade, eficacia e eficiencia de todas as institucións e profesionais implicados e implicadas na loita contra a violencia de xénero, directa ou indirectamente. Por todo isto, o Concello de Ferrol, como administración máis próxima á cidadanía, é consciente do seu papel na loita contra a violencia de xénero, mediante a coordinación de todos os axentes municipais e a adopción de medidas de sensibilización e prevención e de accións de detección, protección, atención e recuperación integral das vítimas de violencia de xénero. ARTIGO 1.–OBXECTO E FINALIDADE DA MESA LOCAL DE COORDINACIÓN INTERINSTITUCIONAL. A Mesa Local de Coordinación Interinstitucional (en adiante Mesa) constitúese como un órgano colexiado de carácter consultivo no que están representados todos os ámbitos municipais implicados, directa ou indirectamente, na loita contra a violencia de xénero. Ten como finalidade a procura dunha resposta eficiente ante a grave vulneración de dereitos que aquela supón. ARTIGO 2.–OBXECTIVOS DA MESA.2.1.–O obxectivo xeral da Mesa é promover, no ámbito municipal, políticas e actuacións para a erradicación da violencia de xénero.2.2.–Como obxectivos específicos, destacan os seguintes: – Mellorar a detección precoz de casos de violencia de xénero. – Optimizar a coordinación dos axentes implicados na loita contra a violencia de xénero. – Ofrecer unha atención e unha resposta áxil ás vítimas – Mellorar a protección das vítimas que presenten alto risco. – Informar e sensibilizar na materia tanto aos profesionais como á poboación en xeral. – Traballar na prevención e na intervención específica en situacións de violencia de xénero. – Recibir polas vítimas e os seus fillos e fillas, unha resposta unánime e sen contradición dende todos os ámbitos, evitando a desorientación e a dobre vitimización. – Favorecer a participación das entidades e asociacións de mulleres que traballan no Municipio. – Favorecer o intercambio de experiencias e boas prácticas que contribúen á prevención e sensibilización da violencia contra as mulleres. – Establecer os mecanismos que permitan unha transmisión de información continuada e fluída entre os organismos implicados. ARTIGO 3.–FUNCIÓNS DA MESA. As funcións da Mesa son as seguintes: – Definir, nun protocolo local, as directrices de coordinación das distintas entidades e profesionais que interveñen en relación coa violencia de xénero. – Determinar criterios para a detección precoz de casos de violencia de xénero no ámbito local. – Acordar criterios comúns para a detección e a atención de casos de alto risco. – Realizar o seguimento de casos de alto risco. – Identificar situacións de posible descoordinación entre os distintos ámbitos e realizar propostas de mellora. – Poñer en común e avaliar os datos sobre violencia de xénero de cada ámbito de actuación. Impulsar estratexias de sensibilización/prevención. – Avaliar os resultados das campañas de sensibilización/prevención realizadas. – Manter un contacto fluído co departamento autonómico competente na área de Igualdade e colaborar na difusión das actuacións de prevención de violencia de xénero propostas por este departamento. ARTIGO 4: COMPOSICIÓN.4.1.–A Mesa estará composta por: – Presidencia: O/a alcalde/alcaldesa-presidente do Concello de Ferrol. Suplente: concelleiro/a da Área competente – Secretaría: directora do CIM. Suplente: directora da Casa de Acollida. Vogais: – Concelleira/o con competencia no ámbito da prevención e loita contra a violencia de xénero. – Concelleira/o de Seguridade. – Concelleira/o de Benestar Social. – Concelleira/o de Emprego e Promoción económica. – Concelleira/o de Educación e Cultura. – Representantes dos grupos políticos que forman parte da Corporación. – Deputada/o provincial con competencia na materia. – Deputada/o provincial responsable da área de Benestar. – Subdelegada/o do goberno da Coruña – Representante da Secretaría Xeral da Igualdade de Xunta de Galicia – Persoal do CIM de Ferrol – Persoal da Casa de Acollida Municipal – Persoal dos Servizos Sociais municipais do Concello de Ferrol – Persoal da Área de Deportes do Concello – Persoal da Área de Educación do Concello – Persoal da Área de Emprego e Promoción económica do Concello de Ferrol – Representante da policía local de Ferrol – Coordinador/a de Seguridade – Represente das forzas e corpos de Seguridade (Garda Civil, Policía Nacional, Policía Autonómica) – Represente dos centros educativos – Representación do SERGAS – Representación do IMELGA – Representación do Punto de Encontro Familiares – Representación da Oficina de Atención ás Vítimas do Xulgado de Ferrol – Representación do Xulgado de Instrución 2 de Ferrol – Representación do colexio de Avogacía. – Representantes dos sindicatos – Representación de entidades con programas en vigor na loita contra a violencia de xénero: ALVIXE, CRUZ VERMELLA, CÁRITAS, FEANPA e FAMPA.4.2.–Unha vez constituída a Mesa, calquera modificación dos seus membros integrantes requirirá a previa solicitude (altas)/comunicación (baixas) da entidade/membro afectado, e acordo da Mesa no caso de novas incorporacións. Das baixas darase conta na seguinte sesión ordinaria que se celebre aos exclusivos efectos informativos. ARTIGO 5.–FUNCIONAMENTO: MESA E GRUPOS DE TRABALLO.5.1.–Mesa. A Mesa funcionará de forma plenaria e celebrará sesión ordinaria con periodicidade semestral sen prexuízo das sesións extraordinarias que se convoquen a instancia da Presidencia ou a petición, cando menos, dun terzo dos seus membros. – As sesións convocaranse cunha antelación mínima de 5 días hábiles salvo as extraordinarias de carácter urxente cuxa convocatoria con este carácter deberá ser ratificada pola Mesa. – Para a válida constitución da Mesa requírese a asistencia, presencial ou a distancia, da maioría absoluta dos seus membros. Se non existira quórum, constituirase en segunda convocatoria trinta minutos despois da hora sinalada para a primeira, sendo suficiente a asistencia da terceira parte dos seus membros. En todo caso será imprescindible a asistencia da Presidencia e Secretaría para que se poida celebrar a reunión. – As convocatorias serán remitidas a cada compoñente da Mesa, preferentemente a través de medios electrónicos, facendo constar na mesma a Orde do día xunto coa documentación precisa para a súa deliberación, as condicións nas que se celebrará a sesión, o sistema de conexión e, no seu caso, os lugares dispoñibles e medios técnicos precisos para asistir e participar na reunión. – Non poderá ser obxecto de deliberación ou acordo ningún asunto que non figure incluído na orde do día, salvo que asista a totalidade de integrantes da Mesa e sexa declarada a urxencia do asunto polo voto favorable da maioría absoluta dos membros. – Os acordos serán adoptados por maioría simple. – De cada sesión levantará acta a Secretaría, que será remitida por medios electrónicos á totalidade de integrantes da Mesa e sometida a aprobación na reunión ordinaria inmediata seguinte.5.2.–Grupos de traballo. A Mesa funcionará en grupos de traballo específicos (Grupo de sensibilización e prevención e Grupo de Intervención) cuxa tarefa base será a actualización continua dos protocolos de actuación en cada eido de intervención e estarán formados polo persoal técnico das diferentes institucións e entidades que forman parte da Mesa.5.2.1.–Grupo de sensibilización e prevención. Realizará propostas á concellería competente nas seguintes cuestións: – Posta en marcha de prácticas coordinadas dirixidas a evitar novas situacións de violencia e a impedir que outras, xa existentes, se cronifiquen. – Estratexias de sensibilización dirixidas a toda a poboación, facendo fincapé en sectores de poboación mais vulnerables (poboación moza, con risco de exclusión.) que garantan unha difusión eficiente da información. – Actividades de formación dirixidas a sectores profesionais relacionados coa loita contra a violencia de xénero e outros ámbitos profesionais que poidan exercer unha importante función de sensibilización.5.2.2.–Grupo de Intervención. A intervención virá marcada con base no seguinte: – Casos que requiren intervención inmediata: cando a muller e menores ou persoas dela dependentes están nunha situación de alto risco ou de especial necesidade de atención especializada urxente. – Casos que non requiren dunha intervención inmediata: as mais frecuentes. Na súa maioría presentan necesidades de intervención a medio/longo prazo e presentan unha casuística moi variada.5.2.3.–Funcionamento dos grupos de traballo. Os grupos de traballo funcionarán de xeito paralelo e independente. A Mesa acordará, a proposta da Presidencia, as persoas que integrarán cada grupo de traballo. Reuniranse con carácter trimestral de forma ordinaria, sen prexuízo das sesións extraordinarias que se convoquen. O réxime de funcionamento dos grupos de traballo será o establecido para a Mesa. A fin de que as persoas que integran os grupos poidan facer propostas para a súa inclusión na orde do día así como presentar documentación e achegas, emitirase un aviso previo á convocatoria, cunha antelación mínima de 3 días hábiles. Semestralmente e cunha antelación mínima de 10 días hábiles a cada reunión ordinaria da Mesa remitirán a súa Presidencia, os acordos adoptados, propostas e aquela outra información que consideren de interese. ARTIGO 6.–MECANISMOS DE COORDINACIÓN ON LINE. Para facilitar a coordinación entre os grupos de traballo estableceranse ferramentas propias de comunicación que se definirán por cada grupo, así como para a asistencia ás diferentes sesións planificadas dos grupos de Traballo de xeito presencial e/ou on line. ARTIGO 7.–MECANISMOS DE AVALIACIÓN. Realizarase unha avaliación continua do proceso, facilitando ferramentas de avaliación, tanto na Mesa como nos grupos de traballo, para adecuar a mecánica de funcionamento ás necesidades que vaian xurdindo. ARTIGO 8.–MODIFICACIÓN DO REGULAMENTO. A modificación parcial ou total do presente regulamento, así como a disolución da Mesa corresponde ao Pleno do Concello de Ferrol, escoitada a Mesa. ARTIGO 9.–PROTECCIÓN DE DATOS. As actuacións da Mesa e dos grupos de traballo realizaranse observando o disposto na lexislación en materia de protección de datos, garantindo en todo momento a confidencialidade dos datos expostos e a súa utilización para os fins expresados. O responsable do tratamento é o Concello de Ferrol. As persoas interesadas poderán acceder, rectificar, cancelar, opoñerse e suprimir os seus datos así como exercer outros dereitos a través da sede electrónica do Concello de Ferrol ou nos lugares e rexistros establecidos na normativa reguladora do procedemento administrativo común (Praza de Armas, s/n, 1, 15402, Ferrol). DISPOSICIÓN FINAL O presente Regulamento entrará en vigor unha vez se aprobe en Pleno do Concello de Ferrol, publicado integramente no BOP, e transcorrido o prazo establecido na Lexislación Local. Ferrol, 19 de abril de 2021. A concelleira delegada da Área de Muller, Igualdade, Xuventude, Minorías Étnicas e Normalización Lingüística Cristina Prados Rubio